โฆษก ศบค. ระบุ ผู้ติดเชื้อรายใหม่ส่วนใหญ่ติดจากในครอบครัว พร้อมขอความร่วมมือทุกคนอย่าประมาท ปฏิบัติตามคำแนะนำของกระทรวงสาธารณสุขอย่างเคร่งครัด
โฆษก ศบค. ระบุ ผู้ติดเชื้อรายใหม่ส่วนใหญ่ติดจากในครอบครัว พร้อมขอความร่วมมือทุกคนอย่าประมาท ปฏิบัติตามคำแนะนำของกระทรวงสาธารณสุขอย่างเคร่งครัด น.พ.ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. แถลงสถานการณ์โรคโควิด-19 ว่า วันนี้มีผู้ป่วยเพิ่มขึ้น 9 คน รวมมีผู้ป่วยสะสม 2,947 คน หายป่วยเพิ่ม 13 คน รวมหายป่วยแล้ว 2,665 คน อยู่ระหว่างการรักษาตัว 228 คน ไม่มีผู้เสียชีวิตวันนีั รวมเสียชีวิตสะสม 54 ราย โดยผู้ติดเชื้อมากที่สุดมีอายุเฉลี่ย 39 ปี และผู้ที่ติดเชื้อมากที่สุดส่วนใหญ่อยู่ในวัยทำงาน ที่มีอายุระหว่าง 20 - 29 ปี ผู้ติดเชื้อรายใหม่ทั้ง 9 คน ในจำนวนนี้มีประวัติสัมผัสกับผู้ป่วยที่ใกล้ชิดถึง 6 คน ซึ่งส่วนใหญ่เป็นบุคคลในครอบครัวเดียวกัน สำหรับพฤติกรรมของประชาชนหลังจากปริมาณผู้ติดเชื้อเริ่มลดลง เรื่องการเว้นระยะห่างระหว่างกัน ส่วนใหญ่ให้ความร่วมมือเป็นอย่างดี รวมถึงการล้างมือด้วยน้ำสบู่และเจลแอลกอฮอล์ และการสวมหน้ากากอนามัย หรือหน้ากากผ้า เมื่อไปในที่ชุมชนส่วนใหญ่ให้ความร่วมมือดีมาก อย่างไรก็ตามไม่อยากให้ทุกคนประมาท จะต้องปฏิบัติตามคำแนะนำของกระทรวงสาธารณสุขอย่างเคร่งครัด ยังเว้นระยะห่างระหว่างกันและการสวมหน้ากากอนามัยเมื่ออยู่ในพื้นที่ชุมชนสำหรับคนไทยที่ตกค้างอยู่ต่างประเทศและจะเดินทางกลับประเทศไทย จะมีผู้ที่เดินทางกลับจากประเทศมาเลเซีย 364 คน  เมียนมา 3 คน  กัมพูชา 3 คน และลาว 2 คน ซึ่งทุกคนจะต้องเข้าสู่กระบวนการกักตัวตามขั้นตอนของกระทรวงสาธารณสุข